ส่วนที่ 1

ข้อมูลสรุป (Executive Summary)

บริษัท ชาญอิสสระ ดีเวล็อปเมนท์ จำกัด (มหาชน) (“บริษัท”) ก่อตั้งขึ้นเมื่อวันที่ 22 ธันวาคม
2532 ด้วยทุนจดทะเบียนเริ่มแรก 20 ล้านบาท ภายใต้ชื่อบริษัท ซี.ไอ. ดีเวล็อปเมนท์ จำกัด
ซึ่งมีบริษัท ซี.ไอ. พร็อพเพอตี้ จำกัด เป็นผู้ถือหุ้นรายใหญ่ ปัจจุบันมีทุนจดทะเบียนชำระแล้ว 600
ล้านบาท

ปัจจุบันธุรกิจหลักของบริษัท คือ
ธุรกิจบ้านจัดสรรและที่ดินเพื่อขายในนามโครงการบ้านอิสสระพระรามเก้า โครงการ
“อิสสระ@สุขุมวิท 42” เป็นคอนโดมิเนียมอยู่อาศัยเพื่อขาย
ธุรกิจบริหารพื้นที่เช่าห้องชุดสำนักงานในอาคารชาญอิสสระทาวเวอร์
และอาคารชาญอิสสระทาวเวอร์ 2 ซึ่งเป็นอาคารสำนักงานและศูนย์การค้า 22 และ36 ชั้น
และร่วมทุนกับพันธมิตรทางธุรกิจจัดตั้งบริษัทชาญอิสสระ เรสซิเดนซ์ จำกัด บริษัท ซี.ไอ.เอ็น.
เอสเตท จำกัด และบริษัทชาญอิสสระ วิภาพล จำกัด โดยบริษัทมีสัดส่วนในการถือหุ้นร้อยละ 60 60
และ 50 ตามลำดับ ดำเนินธุรกิจพัฒนาอสังหาริมทรัพย์จัดสรรที่ดินและบ้านพักตากอากาศเพื่อขาย
บริเวณแหลมพันวา จังหวัดภูเก็ต ในนามโครงการ “ศรีพันวา” พัฒนาคอนโดมิเนียมเพื่ออยู่อาศัย
บริเวณ ถนนลาดพร้าว ในนามโครงการ “The Issara Ladprao” และ พัฒนาที่ดินที่
อำเภอชะอำ จังหวัดเพชรบุรี เป็นคอนโดมิเนียม ตากอากาศ ในนามโครงการ บ้านชานทะเล
นอกจากนี้
บริษัทยังรับบริหารอาคารสำนักงานและโครงการอสังหาริมทรัพย์ให้แก่บริษัทที่เกี่ยวข้องและด้วยประสบการณ์กว่า
17 ปี และความสำเร็จของผู้บริหารในการดำเนินธุรกิจพัฒนาอสังหาริมทรัพย์ในนามของบริษัท
ซี.ไอ. พร็อพเพอตี้ จำกัด

เนื่องจากบริษัทได้ศึกษาแล้วว่าความต้องการของอสังหาริมทรัพย์โดยเฉพาะที่อยู่อาศัยมีแนวโน้มเติบโตต่อเนื่อง
โดยเฉพาะคอนโดมิเนียมเพื่ออยู่อาศัยในเขตชุมชนและใกล้ระบบขนส่งมวลชนมีความต้องการมากในปัจจุบัน
ถึงแม้ว่ามีการเปลี่ยนแปลงทางการเมืองซึ่งมีผลกระทบต่อธุรกิจอยู่บ้าง
แต่เนื่องจากรัฐบาลกำลังจะมีมาตรการกระตุ้นภาคอสังหาริมทรัพย์อย่างต่อเนื่องในปี 2551
บริษัทจึงมีเป้าหมายที่จะพัฒนาโครงการบ้านพักอาศัยพร้อมที่ดิน
และคอนโดมิเนียมเพื่ออยู่อาศัยเพื่อขายมากขึ้น
โดยเนื่องจากการทำโครงการบ้านพักอาศัยและคอนโดมิเนียมมีความต้องการมากกว่าอาคารสำนักงาน
และมีความเสี่ยงน้อยกว่าในภาวะที่เศรษฐกิจยังมีความไม่แน่นอน
โดยบริษัทจะดำเนินการพัฒนาโครงการจัดสรรบ้านและที่ดินรวมทั้งคอนโดมิเนียมเพื่ออยู่อาศัยอย่างต่อเนื่อง
โดยพิจารณาที่ดินที่มีศักยภาพ และอยู่ในทำเลใจกลางเมือง หรือใกล้ระบบขนส่งมวลชนเช่นรถไฟฟ้า
หรือที่ดินในเมืองท่องเที่ยวที่สำคัญ

ณ 31 ธันวาคม 2550 บริษัทและบริษัทย่อยมีสินทรัพย์รวม 2,691 ล้านบาท มีหนี้สินรวม 1,640
ล้านบาท และมีส่วนของผู้ถือหุ้น 1,051 ล้านบาท มีอัตราส่วนหนี้สินต่อทุนอยู่ที่ 1.56 เท่า
สำหรับผลการดำเนินงานของบริษัทในปี 2550 บริษัทมีกำไรสุทธิเท่ากับ 21 ล้านบาท
ถึงแม้จะลดลงจากปี 2549 เป็นจำนวน 33 ล้านบาท หรือคิดเป็นร้อยละ 61
ถึงแม้ว่าบริษัทจะมีรายได้จากการดำเนินงานเพิ่มขึ้นจาก 779 ล้านบาทในปี 2549 เป็น 952
ล้านบาทในปี 2550 หรือเพิ่มขึ้นคิดเป็นร้อยละ 22 ก็ตาม แต่เนื่องจากในปี 2550
บริษัทมีค่าใช้จ่ายเพิ่มขึ้นจากปีก่อน ประมาณ 89 ล้านบาทหรือคิดเป็นร้อยละ 40
ซึ่งเกิดจากค่าใช้จ่ายในการโฆษณา ประชาสัมพันธ์ และจัดงาน ในการเปิดตัวโครงการใหม่ถึง 3
โครงการคือ โครงการ“ดิ อิสสระลาดพร้าว” โครงการ “อิสสระ@สุขุมวิท 42” และโครงการ
“บ้านชานทะเล” ณ หาดชะอำ จังหวัดเพชรบุรี เป็นจำนวนเงินมากกว่า 50 ล้านบาท

อย่างไรก็ตามผลจากการโฆษณา ประชาสัมพันธ์ และการจัดงานต่างๆ
ได้ทำให้มียอดขายในแต่ละโครงการดังนี้ คือ

โครงการ ดิ อิสระลาดพร้าว มียอดขายแล้ว 706 ล้านบาท

โครงการ อิสระ @สุขุมวิท 42 มียอดขายแล้ว 163 ล้านบาท

โครงการ บ้านชานทะเล มียอดขายแล้ว 422 ล้านบาท

ขณะที่ โครงการศรีพันวาเองก็มียอดขายซึ่งรอส่งมอบสินค้าอยู่ 419 ล้านบาท
และได้รับเงินมัดจำจากลูกค้าแล้วรวมทั้งสี่โครงการประมาณ 506 ล้านบาท
ซึ่งยอดขายเหล่านี้จะทยอยรับรู้เป็นรายได้ในปี 2551 ต่อไป